Lééf jou feëverhaal – Finesse Meisie
Ek kan nie daarvan vergeet nie. dinge sal nooit weer dieselfde wees nie. ek is ’n slegte mens. ek het iemand se lewe verwoes. klink dit soos jy? dan sukkel jy waarskynlik soos miljoene ander mense om jouself te vergewe. dis tyd dat jy jouself vrylaat, sodat jy jou sprokie kan leef…
Daar was eendag ’n prinses wat so gelukkig was, dat sy elke dag gesing het. Op ’n dag moes die prins gaan oorlog voer en hy het vir haar gesê: “Ek gaan lank weg wees. In die appelboord is ’n klein boompie wat elke dag moet water kry. Dit bring geluk en as dit doodgaan, sal ongeluk die koninkryk tref.” Sy het belowe dat sy dit elke dag sou natgooi.
Dae, weke en maande het verbygegaan en die prinses was baie eensaam. Een oggend het sy wakker geskrik van ’n lawaai. Voor die kasteel was kleurvolle koetse.
“’n Teatergeselskap!” het haar diensmeisie uitgeroep. Hulle het ’n feesmaal gehou en gelag, gesels, gedans en gesing. Toe hulle uiteindelik vertrek, het sy pootuit op haar bed neergesak.
Die volgende oggend het sy van die boompie onthou. Sy het vinnig na die appelboord gehardloop. Maar sy was te laat. Die boompie was morsdood.
Sy het net daar begin huil. Toe die prins terugkeer, het hy onmiddellik besef wat gebeur het. “Dit kan nie wees nie!” het hy verslae uitgeroep. “Hoe kon jy?”
Dit het al slegter gegaan: Al hul skatte is gesteel en droogte het die land getref.
Die prins was woedend, maar hy was te lief vir haar om kwaad te bly. Sy het net haar kop geskud en verder gehuil. Sy kon nie meer praat of eet of sing nie, want sy het net aanhoudend gesnik.
’n Towenaar het vir die prins ’n nuwe boompie gegee en almal was weer gelukkig, maar die prinses het net gehuil en gehuil en gehuil – vir drie jaar. Tot op ’n dag.
“Vat die prinses en sluit haar toe in die donkerste sel van die kasteel,” het die prins beveel. “Julle mag haar weer vrylaat as sy ophou huil en weer begin sing.”
Die prinses het die res van haar lewe in die sel deurgebring.
Wat was die prinses se grootste fout? Dat sy vergeet het om die boompie water te gee? Of dat sy nie kon ophou huil nie? Die prins het haar lankal vergewe en sy kon weer gelukkig wees, as sy net haarsélf wou vergewe!
Dis nie maklik om iemand te vergewe nie – en dis baie moeiliker om jouself te vergewe. Dalk het jy iemand seergemaak, jou ou verneuk, vir jou ouers gejok, die verkeerde besluit geneem of ’n belofte verbreek en nou haat jy jouself.
Maar as jy aanhou huil gaan jy nooit uit die tronk van skuld kan ontsnap nie.
hoekom moet ek myself vergewe?
Die skrywer van die boek The Magic of Forgiveness, Mark Myhre, sê om jouself te vergewe is die beste geskenk, want …
jy kan nie groei as jy in die tronk sit nie;
dit maak jou emosioneel gesond;
dit help jou om die lewe aan te pak; en
ons elkeen het die reg om vergewe te word!
Die geestelike berader Gary Zukav dink ook so. Hy sê as jy nie vergewe nie, loop jy met ’n baie swaar tas vol boeke rond. Vergewe jouself en sit die tas neer – jy sal sommer ligter voel!
jy is net ’n mens
Ons maak almal foute en dit maak nie van jou ’n slegter mens nie – dit maak jou net menslik. Myhre sê mense dink hulle is nie genoeg werd om vergewe te word nie, maar jy ís dit werd. Dis sommer dom om aan te hou dra aan die tas en swaar te kry. Onthou dat jou verkeerde besluite nie bepaal wie en wat jy is nie.
begin weer sing
Dit klink maklik, maar waar moet ’n mens begin om jouself te vergewe? Volgens die slim dr. Phil kan jy dit in vyf stappe regkry:
maak jou hart en jou kop oop
As ’n mens baie seerkry, slaan jou hart en kop sommer toe. Jy moet dit weer oopmaak (al is jy bang!), want dit wys dat jy bereid is om aan te gaan.
Dis nie lekker om te weet jy het iemand seergemaak nie. As jy jouself egter nie vergewe nie, sê jy nee vir die toekoms.
moenie jouself straf nie
’n Mens dink jy gaan die persoon wat jy seergemaak het, verraai as jy jouself vergewe. Dis nie waar nie – jy moet jouself vergewe, sodat jy kan vorente kyk.
gee jouself toestemming om gesond te word
Jy kan steeds jou fout erken, maar jy hoef nie vir die res van jou lewe te suffer nie.
begin ’n nuwe verhouding met jouself
Moenie te hoë verwagtinge aan jouself stel nie, want dan sal jy jouself moeilik vergewe. Aanvaar jouself nes jy is.
verbrand jou skuld
Die skrywer Michelle Langley sê dis belangrik om te erken dat jy ’n fout gemaak het: Jy moet ook bereid wees om daaruit leer en dan daarvan te vergeet. Kry ’n pen en papier en volg haar raad:
Dink terug en skryf alles neer wat jy kan onhou. Wat was jou omstandighede toe jy die verkeerde besluit geneem het? Was jy ongelukkig, kwaad, bang, alleen? Dalk het jou ouers baie baklei of miskien was jou eksamenpunte nie goed nie.
Dink nou en besluit of jy weer dieselfde keuse sou maak. Sou jy weer besluit het om jou ou se beste vriend te soen?
As jy besluit dat jy dit nie weer sou doen nie, moet jy al die redes neerskryf soos “ek sou nie weer saam met my ou slaap nie, want ek is nie emosioneel gereed nie”.
Lees alles weer deur en dink daaroor. Jy weet nou dit was die verkeerde besluit. Jy weet ook wat die gevolge van jou besluit was en jy weet ook dat jy nooit weer so ’n besluit sal neem nie. Jy het dus uit jou fout geleer en jy kan groei. Skeur die papiertjie op en verbrand dit, want dit is nou in jou verlede.
Die Jung-analis dr. Clarissa Pinkola Estés sê dat alles nie skielik perfek gaan wees as jy jouself vergewe nie, maar dis ’n begin: Vergifnis is nie ’n happily ever after nie, maar dis ’n splinternuwe eendag lank, lank gelede…
Dis nie maklik om verskoning te vra nie – veral nie as jy iemand anders baie seergemaak het nie. Maar dis belangrk! Hier is ’n paar tips:
Moenie te emosioneel raak nie;
’n Verskoning beteken niks as dit nie opreg is nie;
As dit vir jou moeilik is om met die persoon te gesels, moet jy net ’n bietjie wag. Dit sal wel later makliker word.
As iemand nie nou jou verskoning wil aanvaar nie, moet jy dit nie probeer afdwing nie.
Wie bepaal wat cool is?